Jagtragedie: “Boeties was soos ‘n tweeling”Barnie Bamberger. Foto: Facebook “Hy is verslae en geskok, die werklikheid het nog nie by hom ingesink nie.” Dit is hoe ŉ familielid ŉ 17-jarige seun se toestand beskryf nadat hy glo in ‘n fratsongeluk sy ouer boetie, Barnie Bamberger (22), naby Ottosdal in Noordwes tydens ‘n jaguitstappie doodgeskiet het. Gawie Pretorius, die broers se neef, het Dinsdag aan Maroela Media gesê die tiener en sy boetie was soos Dawid en Jonathan. “Hulle kon omtrent ŉ tweeling gewees het. Hulle het alles saam gedoen, en het selfs ‘n verjaardag gedeel (5 Mei). Hulle was baie erg oor mekaar, én lief vir mekaar. Dit is wat die tragedie so moeilik maak vir hom. Dit is ŉ groot skok vir die hele gesin en familie,” het Pretorius gesê. Maroela Media het vroeër berig die boeties het vlakvarke op hul pa se sonneblom- en mielieplaas gaan jag toe die fratsongeluk plaasgevind het. Die 17-jarige het glo gemik om ŉ vlakvark te skiet, toe die ouer broer voor die geweer ingeloop het. Hy het ŉ noodlottige kopwond opgedoen en is op slag dood. “Daar was ŉ vriend saam met hulle en hulle het dadelik Bamberger se ouers ontbied wat na die toneel gehaas het,” het Pretorius gesê “Die gesin en hele familie gaan deur ŉ baie moeilike tyd.” Pretorius het die inwoners van die omgewing bedank vir hul ondersteuning en medelye. Hy het ook versoek dat Bamberger se ouers, ouma en die tiener se privaatheid gerespekteer word in die moeilike tyd, en mense gevra om nie onwaarhede oor die voorval te versprei nie. Pretorius beskryf sy neef as ŉ vredeliewende mens wat altyd bedagsaam, en avontuurlustig was. Bamberger se begrafnisreëlings is nog nie getref nie. Sy boetie ontvang berading, en die gesin word deur die familie bygestaan. Lees ook: Tienerseun skiet broer dood in jag-fratsongeluk